Hvala predsjedniče Sabora. Ja bih zamolio stanku u ime Kluba zastupnika MOST-a nezavisnih lista da upoznamo javnost oko slučaja obitelji Mitrović koja je stradala nebrigom sustava prošlog ponedjeljka u Vinkovcima. Hvala lijepo.
Zastupnik Hrelja.
Poštovani gospodine predsjedniče u ime kluba Hrvatske narodne stranke, Hrvatske stranke umirovljenika tražim stanku od 10 minuta da bih govorio nešto o suodnosu siromaštva i diskriminacijskih politika koje provode službe Hrvatske radiotelevizije oko RTV pretplate.
Hvala. Zastupnik Varda.
… [[Govornik nije uključen, ne čuje se.]]
Hvala. Zastupnik Maras.
Tražim stanku isto od pet minuta vezano uz temu uvođenja obveznog vojnog roka u Hrvatsku.
Zastupnik Bunjac, izvolite.
… [[Govornik nije uključen, ne čuje se.]]
Molim vas uključite samo mikrofon.
Hvala predsjedniče. Tražim stanku od 5 minuta u ime Kluba zastupnika Živog zida i SNAGA-e kako bih govorio o neodrživom javnom dugu.
Hvala. Izvolite.
Vezano za vojni rok.
Hvala. Ako više nema zainteresiranih dajem stanku od 10 minuta. STANKA U 9,35 SATI. [[NASTAVAK NAKON STANKE U 9,45 SATI]] Poštovane kolegice i kolege zastupnici, nastavljamo s radom. Nekoliko klubova zastupnika zatražilo je stanku. Prvi klub zastupnika HNS-HSU molio bih da obrazlože razlog stanke. Njihov predstavnik zastupnik Silvano Hrelja.
Poštovani gospodine predsjedniče, poštovane kolegice i kolege. Zahvaljujem kolegi Paneniću što smo se rotirali jer imam neke obaveze nakon ovoga. Dakle, želim progovoriti danas u ime kluba HNS-HSU-a o jednom papiru koji je izdala Vlada RH, to je mišljenje na prijedlog zakona broj 65., a prijedlog zakona govori o dopuni Zakona o HRT-u. Naime, na temelju ovog mišljenja mogu okvalificirati Vladu da ima problem sa organizacijskom sljepoćom. To je jedan termin koji je nama poznat u zaštiti na radu, kada prolaziš pored opasnosti, a ne vidiš je. Prema tome, da to objasnim. Dakle, u prijedlogu zakona koji smo dali u proceduru u prosincu prošle godine, lijepo piše i ukazuje se na diskriminacijske radnje koje provode službe HRT-a na osnovi odluke Nadzornog odbora HRT-a i da Vlada glatko odbije prijedlog zakona, a da ne prepozna diskriminaciju u odnosu na građane RH to mi je jako, jako čudno i za jednu ozbiljnu Vladu nedopustivo. Naime, moram reći sljedeće, Nadzorni odbor HRT-a na temelju prethodne suglasnosti Vijeća za elektroničke medije, donio je odluku kojom određenoj kategoriji umirovljenika umanjuje iznos mjesečne pristojbe na pola odnosno na 40 kuna. To su umirovljenici koji imaju prihod manji od 1.500 kuna. Njih po našim evidencijama ima 218.000. dakle oni se moraju javiti na određenu adresu HRT-a kada oni proanaliziraju njihova primanja i do sada je negdje podatak iz studenog prošle godine oslobođeno oko 16.000 umirovljenika, a potencijal je 218.000. Niste vidjeli nigdje na HRT titl da umirovljenici sa takvim primanjima imaju pravo na oslobađanje dijela RTV pretplate odnosno smanjenje na 40 kuna, dakle nisu se reklamirali, naravno ne idu na svoju štetu. To mi je logično, ali to znači da HRT nije baš osjetljiva na skupine građana koji žive u zoni siromaštva. Šta je tu diskriminacijski? Diskriminacijski je to što je odluka donijeta 12. listopada 2015. godine, a oni koji su postali umirovljenici nakon 12. listopada 2015. ne ostvaruju to pravo. Takve odluke se ne smiju donositi. Drugo, zašto se govori u odluci samo o umirovljenicima? Zar mislite da u Hrvatskoj nema drugih kategorija građana koji isto tako žive sa prihodima manjim od 1.500 kuna? Prema našim informacijama, a vučemo izvor iz onih iz statistika onih koji su oslobođeni od plaćanja dopunskog zdravstvenog osiguranja, gdje ima ukupno sa prihodima manjim od 1.516 kuna što je relativno blizu ovoga, negdje blizu 500.000 građana RH. Prema tome, ja sam iskoristio svoje pravo zastupničko i obavezu da upozorim Vladu RH i ne želim sada govoriti o prijedlogu zakona i što smo mi predložili jer će to biti u raspravu, da toleriraju određena diskriminacijska ponašanja u svojim ustanovama odnosno koje su u njihovom vlasništvu na javnoj televiziji i da bi prvo na to trebali reagirati prije nego odbiju jedan kvalitetan prijedlog zakona. Vas gospodine predsjedniče molim da kada i Odbor za medije, informatizaciju da svoje mišljenje o ovome zakonu što prije stavite ovo na dnevni red jer su svi poslovnički uvjeti zadovoljeni da bi mogao ponovno za šest mjeseci jer tako Poslovnik nalaže kada se ovo odbije predložiti taj isti zakon. Hvala lijepa.
Zahvaljujem zastupniku Hrelji. Klub zastupnika MOST-a javio se za stanku. Molio bih zastupnika Tomislava Panenića da obrazloži razlog.
Hvala predsjedniče Sabora. Poštovane kolegice i kolege. Umjesto da svim Miroslavima, Mirama i svima koji dijele ovaj današnji imendan čestitamo, nažalost moramo evo i jednima reći da će im vjerojatno na onome svijetu susret sa dragim Bogom biti nešto što možda će im olakšati život kojeg su imali. Ja bih zato upozorio na upravo stanje obitelji Mitrović, troje ljudi Stojana, Miru i Maru koji su u ponedjeljak rano ujutro izgubili život u požaru u svojoj kući. Možda to nije novost jel događa se i dalje, ali zapravo to je slučaj koji se nama događa u našoj nebrizi, u nebrizi sustav, upravo onima koji očekuju pomoć od sustava jer kada taj sustav izjavi evo ja ću reći samo izjavu ravnateljice Centra za socijalnu skrb, kaže nije imala zamolbu za pomoć, nije bila upoznata s njihovim stanjem, Crveni križ nije bio s time upoznat onda govorimo sigurno o slučaju da sustav kao takav nije adekvatan, da ga treba mijenjati. Nažalost, zadnja promjena koja je napravljena u 2014. godine je zapravo unazadila taj sustav, reorganizacijom, a ja bih rekao skoro blizu i ukidanja programa pomoći u kući. Brojni korisnici koji imaju potrebe, ostali su bez pomoći, ostali su bez ljudi koji ih obilaze, ostali su bez onih koji su im bili vaninstitucionalna pomoć, koji su im nekada bili samo riječ utjehe u razgovoru koji su vodili, s njima gdje nisu ni trebali neku pravu financijsku možda pomoć, nego netko tko ih je obišao, tko je mogao njihovim obiteljima koje su se raselile možda javiti da imaju probleme, javiti nekim njihovim susjedima da obrate pažnju još dodatno na njih, sve to smo izgubili. Program pomoći u kući od sredine 2014. godine provodi se u izmijenjenom obliku gdje o potrebama takvih ljudi rješenja donosi centar za socijalnu skrb. Naša administracija naravno postupa po zakonu po kojemu je donešeno. Znači netko tko ima neku mirovinu a česti je slučaj da kod tavih starih ljudi gdje oni faktično primaju mirovinu ali netko drugi je koristi odbiju im to pravo. Netko možda ima registriran automobil na to ime možda radi popusta u osiguranju ali ne koriste oni nego koristi netko njihov bliži ili dalji pa im se zbog toga isto tako odbije to pravo. I niz je razloga koje mogu navesti zbog čega se upravo događa da brojne obitelji, pogotovo na ruralnim područjima a ovo je primjer, nije samo ruralno područje jer grad Vinkovci je ipak jedna razvijena sredina, imaju probleme i pogotovo u ovim zimskim danima nalazimo ih smrznute a nažalost isto tako evo i u tragičnim situacijama. Iz ove pozicije, ja isto tako apeliram da se u novom Prijedlogu zakona o socijalnoj skrbi razmotri ponovno vraćanje instituta programa pomoći u kući u širem obliku u kojem je bio, da se omogući da oni koji ne ostvaruju možda pravo na novčanu pomoć ostvare pravo na ljudsku pomoć, na jednu riječ koja će im olakšati njihov život jer ljudi sa 80, 90 godina kao što je bilo ove sestre, njih dvije i brat sigurno trebaju pomoć i uvijek, evo jutros sam slušao, trebala bi obitelj brinuti o njima, a što ako je ta obitelj u svojim problemima bila, znači njihova djeca, ako su oni otišli negdje u inozemstvo, imaju svoje brige, kako će voditi i o njima ako su daleko, nemaju kontakta, to je neimaština koja ih pogađa. A mi se trebamo zapitati kuda vodimo ovim smjerom, ako su naša djeca nezadovoljna što gledaju na televiziji neke sadržaje koje ne mogu priuštiti u svakoj sredini, ako su naši mladi nezadovoljni što ne mogu ostvariti radna mjesta negdje gdje bi željeli ili adekvatno školovanje, ako su nositelji obitelji nezadovoljni jer ne mogu osigurati sve ono što njihova obitelj iskazuje a onda isto tako i ovi stari, nemoćni, ne mogu sami sebi pomoći mi im moramo pomoći. Jer ako to ne budemo radili onda sigurno nešto što se naziva populizam neće više biti populizam nego će biti naša stvarnost. Ljudi su to, nisu to populisti, to su ljudi koji traže pomoć i biti će sve više onih koji prepoznaju tu potrebu i koji će se boriti za njihove, rješavanje njihovih problema a mislim da je u redu i da ovaj Visoki dom ukaze upravo na te probleme i da se izbori za njihova prava. Hvala lijepo.
Stranka rada solidarnosti i Reformista također zatražila stanku, njihov zastupnik Kažimir Varda.
Gospodine predsjedniče Sabora, kolegice i kolege. Kolega Panenić potpisujem vašu raspravu i ime kluba, međutim grad Vinkovci ima prema zadnjem popisu 33 tisuće stanovnika, nije to bog zna kako veliko mjesto. Ja se pitam, a imali smo raspravu kod Prijedloga zakona o zaštiti od nasilja, kada sam ja tražio da se u taj zakon unesu posebno starije osobe. Da li je gradonačelnik grada Vinkovci ikad prošetao svojim gradom? Da li je vidio da je ta kuća u takvom stanju u kakvom smo ju vidjeli na televiziji, da ti ljudi žive kao štakori u podrumu? Da li je centar za socijalni rad uopće i te osobe koje u njemu rade prošetali tim gradom? Ja vjerujem da su oni to vidjeli ali ih nije briga. Ponašamo se kao birokrati, ako nema prijave, nema zahtjeva, nema ni rješenja. I to je slučaj nažalost sa ovim obitelji Mitrović. Da li je gradonačelnik Vinkovaca ikada razgovarao sa ravnateljem Centra za socijalni rad o socijalnom stanju građana Vinkovaca? Dakle ima problema i u sustavu ali ima i problema u našem ljudskom pristupu. Da li je ministrica Murganić otišla u Vinkovce. Kao nadležna ministrica za socijalu. Da li je u krajnjoj liniji izvršila nadzor u Centru za socijalni rad, da li je uopće bila kakva prijava. Ja ne vjerujem, prosto ne mogu vjerovati da građani, susjedi koji su godinama prolazili pored te kuće, nazovimo je kuće nisu regirali. I dozvolite mi gospodine predsjedniče Sabora. I da iskoristimo ovu govornicu, da uputim apel svim građanima RH, prema članku 1. Ustava, mi smo jedinstvena, nedjeljiva i socijalna država. Apeliram na sve građane i građanke kada vidite takvu situaciju da je, da su ljudi u nevolji u siromaštvu, da si ne znaju ni pomoći, da su u takvim godinama kada zapravo ni ne znaju gdje bi se okrenuli, skupljaju kartonske kutije i lože jer ne znaju. Obratite pažnju i prijavite to Centru za socijalni rad, prijavite to nadležnim institucijama, ponašajmo se kao susjedi, kao prijatelji, kao građani, jedne jedinstvene socijalne Republike Hrvatske. Hvala vam lijepo.
Zahvaljujem zastupniku Vardi. Klub zastupnika SDP-a također je zatražio stanku.
Zahvaljujem predsjedniče. Drage kolege, prvo moram reći u uvodu SDP je vrlo jasno protiv obveznog služenja vojnog roka. Zašto smo protiv obveznog služenja vojnog roka? Pa prvo da kažem ideja sama predsjednica je bila u Americi, vratila se nazad i sad donijela sa sobom najnoviji hir idemo uvest obvezno služenje vojnog roka. Hrvatska se davno 2008. godine za vrijeme vlasti upravo HDZ-a opredijelila za jaku malu učinkovitu dobro naoružanu vojsku sukladno NATO-vim standardima. I tad je premijer tadašnji Sanader zajedno sa Vladom donio tu odluku, proslijedio je Saboru i Sabor je izglasao, odnosno HDZ-ova većina. Evo nas 9 godina poslije mijenjamo odluku. Pa ne možete se sa vojskom igrati gospodo draga. Na taj način ugrožavate temelje državnosti RH. Vojska to je stvar koja se razvija dugoročno sukladno strategijama i sukladno vojnoj doktrini. Mi smo usvojili vojnu doktrinu NATO-a ako se ne varam. Nismo usvojili sovjetsku vojnu doktrinu ili ne daj Bože JNA-a nego NATO-a. Prema tome, mislim da je to potpuno pogrešna ideja. Osim toga, na ovakav način izlaziti sa nedorađenom idejom, uzburkavat mlade ljude. Kako mislite da bi bilo dobro da se u sezoni služi vojni rok kad nam u sezoni ionako fali radne snage? Tko bi služio taj vojni rok? Koji mladi ljudi? Tko bi dolazio tu? SDP u svakom slučaju sa stimuliranjem dobrovoljnog vojnog roka što imamo i sad, sad imamo 1000 mladih ljudi u uniformi koji nisu profesionalni vojnici, koji su dobrovoljno odabrali taj put i koji žele nastaviti svoju karijeru u Hrvatskoj vojsci pretpostavljam, dobar dio njih. Pa dajmo, omogućimo tim ljudima da nastave tu karijeru. Uostalom ovaj proračun koji je kao silno povećan nije ništa drugo nego preslika proračuna bivšeg ministra Kotromanovića. Tek sad je on izjednačen sa onim što je ministar Kotromanović imao u svome proračunu, a Hrvatska neprekidno treba raditi na modernizaciji vojske, treba ulagati u naoružanje i sa svim tim se slažem. Osim toga, trebamo osmišljavat ljudima njihov put u vojsci, vojne karijere, vojne mirovine, sustav vojnih mirovina. Mislim da na ovakav način vratit se sa putovanja i ideju plasirati u medije, proslijediti je u javnosti bez ozbiljne rasprave u Vladi, bez rasprave u ovom Visokom domu je u svakom slučaju kontra produktivno. Osim toga ministar Krstičević kojega ja poštivam i cijenim je u svom obraćanju u tiskovinama izjavio da bi takva vojska trebala pomagati i pri ugrozama. Kakvim ugrozama tijekom ljeta pobogu? Dakle, vojska pomaže ionako pri svim ugrozama. I sjećamo se svi poplave u Slavoniji, sjećamo se drugih ugroza vojska i ovakva kakva jeste ali dobro je obučena, sposobna izlazi na te ugroze. Zar ćemo sad poslati momke, djevojke od 18 godina da idu na požar u Dalmaciju možda? Dajte ljudi uozbiljimo se! Promislimo malo o tome. Razvijajmo vojsku kakvu imamo. Hrvatska vojska je jaka, hrvatska vojska je sila, vidjelo se to i na mimohodu. Razvijajmo ovakav tip vojske, put koji smo odabrali nastavimo njime ali tu vojsku još jače naoružajmo, opremimo je bolje, uložimo u njene resurse, uložimo u kadrove na kraju krajeva u toj vojsci ali nemojmo se za Boga sa vojskom igrat. 2008. ukidamo, 2017. uvodimo. To je neodgovorno, neozbiljno, populistički. I osim toga mi nemamo ni resursa više za to. 400 milijuna kuna bi nas koštao ovakav mali minimalistički vojni rok. Prema tome, mislim da od te ideje treba hitno odustati, a svakako smo za stimuliranje ljudi koji žele …
…/Upadica predsjednik: Vrijeme./…
… koji žele služiti dobrovoljni vojni rok. Hvala.
Hvala. Klub zastupnika Živog zida i SNAGA-e također se javio za stanku, njihov zastupnik Branim Bunjac.
Hvala lijepa predsjedniče Sabora, uvažene kolegice i kolege. Vlada je na svojoj sjednici 26.1. donijela dokument koji se zove Strategija upravljanja javnim dugom za sljedeće tri godine i iz toga dokumenta vidimo da Vlada planira zaduženje 2017. godine u iznosu od 65 milijardi kuna, 2018. godine u iznosu od 53 milijarde kuna i 2019. u iznosu od 54 milijarde kuna. Ovaj dokument u potpunoj tišini, u trenutcima dok mediji danima pričaju o jednoj jabuci donosi Vlada koja navodno namjerava uvesti euro, Vlada koja nije u stanju uspostaviti kontrolu nad bankama osobito nad HNB-om, kamatnim stopama i nezakonitim poslovanjem. Vlada koja nije u stanju dovesti u red ni pravosuđe, ni zdravstvo u kojoj uvoz i dalje raste više od izvoza, Vlada u državi u kojoj je nezaposlenih mladih, po nezaposlenosti mladih na samom europskom dnu, Vlada koja već ima dug od 289 milijardi kuna ta ista Vlada, dakle u sljedeće tri godine misli zadužiti zemlju za dodatnih 172 milijarde kuna. Pritom treba reći da se ovdje ne radi o novomu dugu, da cijeli taj iznos ne predstavlja novi dug, on je dijelom novi dug međutim činjenica je da se stari dugovi zatvaraju novim, što dakle pokazuje da ova Vlada nije u stanju smanjivati zaduženost nego da će zaduženost zemlje i u narednom periodu također rasti. Treba naime istaknuti da predviđeni rast BDP-a od 3,2% nije dovoljan čak niti za plaćanje kamate duga, a kamoli glavnice. I mi se doista moramo pitati ko je i na koji način i pod kojim uvjetima stvorio dug od 172 milijarde kuna? Kako je moguće da se potrošilo 172 milijarde ili ovih 289 milijardi koje sam malo prije spomenuo u prethodnim vladama, a da istovremeno nemamo, ne znam, 20 milijuna kuna za uniforme policajaca, za njihove otpremnine, da nemamo za učenički prijevoz, da nemamo za udžbenike, da nemamo za plaće učiteljima koji čekaju već 11 godina, da nemamo za pravovremeno isplaćivanje studentskih stipendija, da 15% djece u školama nije u stanju platiti školski obrok, da se mladi masovno iseljavaju uz tolike novce, uz toliku hrpu novaca mi imamo takve strašne probleme. Što ova Vlada zna osim zaduživati zemlju? Zna provoditi istu onu politiku koju su provodile i prethodne vlade, od kojih se ona navodno razlikuje. Kakva je razlika između trenutne Vlade i vlade Zorana Milanovića u gospodarskom smislu? Kakva je razlika između Vlade sadašnjeg premijera i recimo Tima Oreškovića? Razlike nema. Mi idemo istim smjerom, smjerom koji uništava i ovo malo zdravoga gospodarstva što je ostalo u Hrvatskoj jel koje budimo iskreni iza sebe ostavlja samo i jedino pustoš. Iz toga razloga smatram da bi javnost trebala skrenuti pozornost na ovaj dokument koji je, ponavljam još jednom donesen u tišini, bez nekakvoga velikog izvještavanja i ja sam ga sam koji sam saborski zastupnik jedva pronašao na stranicama Vlade i da slijedom toga se ozbiljno zabrinemo kakvu politiku će nam Vlada voditi sljedeće četiri godine i što nakon toga možemo očekivati. Hvala lijepa.
Hvala zastupniku Bunjcu. Klub zastupnika HDZ-a također se javio za stanku i u njihovo ime zastupnik Josip Đakić.
Hvala lijepo gospodine predsjedniče. Pa kolegice i kolege, kub HDZ-a naravno raduje se najavi i razmatranju mogućnosti služenja temeljnog vojnog roka u trajanju koje bi bilo najkraće moguće i usavršavanju u korištenju bar osnovnoga pješačkog naoružanja naših mladića koji danas stvarno i teže tome kroz sve evidencije koje postoje koliko ih se prijavljuje, a ne stigne služiti dragovoljni vojni rok. To je činjenica koja je neosporna i koju je i ministar obrane i potpredsjednik Vlade, kao i predsjednica Republike sigurno sagledala u proteklom vremenu prije no što su najavili mogućnosti i razmotrili mogućnost usavršavanja temeljnih vojnih znanja. Znači temeljna vojna znanja kroz tri do četiri tjedna sigurno ne bi ništa RH oduzela nego bi samo unaprijedila i gospodarske subjekte i gospodarstvo i sve. Kao što ste mogli vidjeti 28 tvrtki u RH proizvodi za Hrvatsku vojsku od obuće, odjeće, naoružanja do hrane i svega ostaloga potrebnoga i tako se gospodarstvo jedno sa drugim upopunjava zapravo domaće tržište i Hrvatska vojska sigurno imaju potrebe da što više artikala kao i energenata, kao i hrane koriste na domaćem tržištu. Jedno s drugim možemo reći da niko ne želi militarizirati hrvatsko društvo, naprotiv. O ovoj odluci će sigurno biti još dovoljno rasprave, o ovoj odluci, o opravdanosti sigurno će se detaljno razmotriti svaki segment, sagledati mogućnosti kao i vidjeti analizom da li stvarno postoje neke nove ugroze u okruženju koje bi iziskivale da se popuni pričuvni sastav kao i ova temeljna znanja Hrvatske vojske, tj. naših mladića u korištenju osobnog naoružanja kao i njihovih motoričkih sposobnosti, ali i zapovijedi koje moraju naučiti slušati, sigurno bi bila osnov u sprečavanju budućih ugroza. Buduće ugroze vjerojatno možda netko ne može predvidjeti, netko ih ne može sagledati, no zato postoje stručnjaci koji svojim analizama sagledavaju sve ono što se može u budućnosti dogoditi. Hrvatska nikada više ne smije i ne može biti iznenađena bilo kakvom vrstom agresije kao i okupacije. Iako imamo modernu, malu, ali snažnu Hrvatsku vojsku, vjerujem da trebamo imati i klub HDZ-a smatra, kao i naše ministarstvo, kao i predsjednica države da postoji potreba i za ovim mladim ljudima koji trebaju biti obučeni bar u onim osnovnim vojničkim znanjima. Vjerujem da samo tako možemo imati sigurnost od bilo kakvih vanjskih ugroza, bilo kakve agresije jer samo tako kada imamo u svom sastavu i popunu postrojbi koje će zadržati eventualne prve napade, možemo biti sigurni, spokojni i možemo reći da Hrvatska država mala, ali sigurna u okruženju onih koji sigurno nikada ne miruju i koji danas izražavaju pretenzije na hrvatski teritorij. Stoga smatram da se nitko ne treba bojati militarizacije i hrvatskog društva, naprotiv, ovo je bilo i u onim nesretnim društvima koja su nas zapravo, iza nas su i koja su nas oštetila u sadašnjem novom hrvatskom vremenu ali je bila osnovna obuka kroz ono i DSZ. I ja ne bih ništa imao da i u našim školama čak postoji jedan predmet, jedan sat u tjednu koji bi govorio o osnovnim obučnim sredstvima pješačkog naoružanja kao što je to nekada bilo. Hvala vam lijepo.
Zahvaljujem zastupniku Đakiću. Početak u 9,48 sati. Kolegice i kolege zastupnici, nastavljamo s radom. Za stanku se javio Klub zastupnika Promijenimo Hrvatsku i u njihovo ime zastupnik Ivan Lovrinović. Izvolite.